กระทรวงพาณิชย์ จับมือ กระทรวงสาธารณสุข ดันสมุนไพรไทยครองตลาดสุขภาพทั้งในและต่างประเทศ เร่งสร้างมูลค่าเพิ่มเป็น 360,000 ล้านบาท ภายในปี 2564
นายวุฒิไกร ลีวีระพันธุ์ อธิบดีกรมพัฒนาธุรกิจการค้า กระทรวงพาณิชย์ เปิดเผยว่ากระทรวงพาณิชย์ ได้ร่วมมือกับกระทรวงสาธารณสุขผลักดันสมุนไพรไทยให้เป็นที่รู้จักและเจาะตลาดสุขภาพทั้งในและต่างประเทศ โดยเฉพาะการเพิ่มช่องทางการตลาดให้มีความหลากหลายและครอบคลุมทุกกลุ่มเป้าหมาย เช่น การเชื่อมโยงผู้ผลิตไปยังผู้ซื้อ การเจรจาจับคู่ธุรกิจ การออกงานแสดงสินค้า การนำผลิตภัณฑ์ฯ จำหน่ายในสนามบินนานาชาติและห้างโมเดิร์นเทรด ฯลฯ เป็นต้น ซึ่งถือว่าเป็นยุทธศาสตร์สำคัญสำหรับสร้างมูลค่าเพิ่มให้แก่สมุนไพรของไทย รวมทั้ง เป็นการลดการนำเข้ายาบางประเภทที่สามารถใช้สมุนไพรไทยทดแทนได้ โดยกระทรวงพาณิชย์และกระทรวงสาธารณสุขจะทำงานร่วมกันอย่างใกล้ชิด และได้ตั้งเป้าหมายในการเพิ่มมูลค่าทั้งในส่วนของวัตถุดิบสมุนไพรและผลิตภัณฑ์สมุนไพรเพิ่มขึ้น1 เท่าตัว หรือ 360,000 ล้านบาท ภายในปี 2564          ทั้งนี้ในส่วนของกรมพัฒนาธุรกิจการค้าจะดำเนินการ 2 ส่วน ประกอบด้วย การเพิ่มช่องทางการตลาดทั้งออนไลน์และออฟไลน์ โดยออนไลน์ จะนำสินค้า/ผลิตภัณฑ์สมุนไพรไทยขึ้นจำหน่ายในเว็บไซต์ “ของดีทั่วไทย” (www.kongdeetourthai.com) และแพลตฟอร์มของหน่วยงานพันธมิตรภายใต้แคมเปญ “ของดีออนไลน์ by DBD” ผ่านทาง Shopee ส่วนออฟไลน์จะจำหน่ายสินค้าโอทอปของกระทรวงพาณิชย์บนท่าอากาศยานนานาชาติขอประเทศไทย 3 แห่ง ได้แก่ สุวรรณภูมิ ดอนเมือง และภูเก็ต และ การส่งเสริมและพัฒนาผู้ประกอบธุรกิจบริการสุขภาพ เช่น สปา นวดแผนไทย ธุรกิจดูแลผู้สูงอายุ โดยจัดหลักสูตรด้านการบริหารจัดการและการตลาดให้แก่ผู้ประกอบการนอกจากนี้ กรมการแพทย์แผนไทยฯ เตรียมประสานภาคเอกชนในการนำสมุนไพรไทยไปต่อยอดพัฒนาเพื่อให้เกิดผลิตภัณฑ์ใหม่ๆ ที่มีความหลากหลาย เป็นการสร้างมูลค่าเพิ่มให้แก่สมุนไพรไทย เช่น นำไปเป็นส่วนผสมของยารักษาโรค เวชสำอาง ฯลฯ เป็นต้น